TOA รายได้พุ่ง-รายจ่ายลด หนุนกำไรไตรมาส 3/62 โต 35.30% มาที่ 542 ลบ.
TOA รายได้พุ่ง-รายจ่ายลด หนุนกำไรไตรมาส 3/62 โต 35.30% มาที่ 542 ลบ. จากปีก่อนกำไร 401 ลบ. ขณะที่งวด 9 เดือน กำไรเพิ่มขึ้น 19.25% มาที่ 1.65 พันลบ. จากปีก่อนกำไร 1.39 พันลบ.
12 พ.ย. 2562

บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA รายงานผลการดำเนินงานไตรมาส 3/62 สิ้นสุดวันที่ 30 ก.ย.62 (รวมบริษัทย่อย) ดังนี้

โดยผลการดำเนินงานในไตรมาสดังกล่าวมีกำไรเพิ่มขึ้น เนื่องจากบริษัทฯมีรายได้จากการขายเพิ่มขึ้น 83 ล้านบาท จาก 3,978.1 ล้านบาท ในปี 2561 มาที่ 4,061.1 ล้านบาท ในปี 2562 หรือคิดเป็น 2.1% โดยมีสาเหตุหลักจากรายได้จากการขายผลิตภัณฑ์สีทาอาคาร หากพิจารณาในด้านของช่องทางการจัดจำหน่าย รายได้จากการขายเพิ่มขึ้นโดยหลักจากการขายในช่องทางธุรกิจค้าปลีกสมัยใหม่ (Modern Trade) โดยมีสาเหตุหลักจากปริมาณการขายที่เพิ่มขึ้น และหากพิจารณาจากลูกค้าตามสถานที่ตั้งของลูกค้า รายได้จากการขายเพิ่มขึ้นจากรายได้จากการขายสินค้าให้ลูกค้าในประเทศ โดยมีสาเหตุหลักมาจากปริมาณการขายที่สูงขึ้น
ขณะที่ต้นทุนขายของบริษัทฯลดลง 46.2 ล้านบาท หรือคิดเป็น 1.7% จาก 2,691 ล้านบาท สำหรับรอบระยะเวลาสามเดือน ปี 2561 เป็น 2,644.8 ล้านบาท สำหรับรอบระยะเวลาสามเดือน 2562 โดยมีสาเหตุหลักมาจากปริมาณการขายที่เพิ่มขึ้น ถูกชดเชยด้วยวัตถุดิบหลักที่ใช้ในกระบวนการผลิตมีต้นทุนเฉลี่ยต่อหน่วยที่ลดลง
อีกทั้ง บริษัทฯมีค่าใช้จ่ายในการขายและจัดจำหน่ายรวมลดลง 23.3 ล้านบาท หรือคิดเป็น 4.3% จาก 535.7 ล้านบาท สำหรับรอบระยะเวลาสามเดือนปี 2561 เป็น 512.4 ล้านบาท สำหรับรอบระยะเวลาสามเดือนปี 2562 โดยหลักมาจากค่าใช้จ่ายด้านโฆษณาลดลง